Štefanec, Ivan, poslanec NR SR (2010-08-04):
Ďakujem pekne za slovo. Pán podpredseda, ctené kolegyne poslankyne, vážení páni poslanci, vážená pani premiérka, členovia vlády, milí hostia, Slovensko sa na svojej ceste posunulo opäť ďalej. Tá cesta nie je jednoduchá, ale som si istý, že stojí za to. Zažili sme už všeličo. Išli sme cestou strmhlav dolu v polovici deväťdesiatych rokov i nahor za dvoch slovenských stredopravých vlád. Po rokoch rozvoja prišla v uplynulých rokoch cesta úpadku, ekonomického i morálneho. Náš pád bol jeden z najhorších v Európskej únii, či už to meriame cez pokles ekonomickej výkonnosti alebo cez nárast počtu nezamestnaných. Ten je dokonca dvojnásobne vyšší v porovnaní s priemerom krajín Európskej únie. Výsledky uplynulej vlády sú žalostné, vydrancovaná štátna kasa, rozkradnuté verejné zdroje, rapídny nárast zadlženosti, stúpajúca nedôvera medzi ľuďmi a korupcia horšia ako v Burundi. To hovorí taká inštitúcia ako Svetové ekonomické fórum podľa svojej pravidelnej ročenky globálnej konkurencieschopnosti. Nie sme v jednoduchej situácii, ale určite v riešiteľnej, riešiteľnej cez jasné pravidlá, úsporné opatrenia, rozvojové impulzy, tvorbu pracovných miest a predovšetkým len a len cez tvrdú prácu. Riešenie je nemysliteľné bez zodpovednosti, zodpovednosti za správu vecí verejných, zodpovednosti za efektívne narábanie s peniazmi ľudí a určite aj zodpovednosti za budúce generácie. Takto chápem najpodstatnejšie slovo zodpovednosť, ktoré je aj v názve programového vyhlásenia vlády. Teší ma, že toto vyhlásenie obsahuje dôraz na makro- aj mikroriešenia. Keď hovoríme o makroriešeniach, hovoríme o zdravých a udržateľných verejných financiách, o zastavení prudko rastúceho zadlžovania, o postupnom znižovaní deficitu verejných financií. Keď hovoríme o mikroúrovni, máme na mysli zlepšovanie rapídne sa zhoršujúceho podnikateľského prostredia, ako sme o tom teraz pred chvíľou diskutovali, čo je nevyhnutný predpoklad prílevu investícií, rastu zamestnanosti, hovoríme o odstránení bariér rastu zamestnanosti, napr. znížení odvodového zaťaženia, celkovo najmä však pri málo kvalifikovanej práci, o pružných formách pracovných úväzkov, o medzitrhu práce, ale aj o dôraze na rast vzdelania, vedy a výskumu. A teší ma aj, že sa v programovom vyhlásení vlády hovorí veľmi veľa o výraznom zlepšení v oblasti vymáhateľnosti práva a boja proti korupcii. Dámy a páni, bez ozdravenia verejných financií nemôže fungovať zdravá krajina. Bez ozdravenia podnikateľského prostredia nemôžeme tvoriť zdravé pracovné miesta. A bez ozdravujúcich protikorupčných opatrení nemôžu fungovať normálne a zdravé ľudské vzťahy. Som preto pripravený, a som si istý, že nielen ja som pripravený, spolupracovať na tomto programe a realizovať ho prostredníctvom dobrých zákonov v Národnej rade. Dovolím si zdôrazniť ešte jeden aspekt programového vyhlásenia vlády, ktorý ma osobne teší. Je to oblasť informatizácie. Aj v tejto oblasti sa dnes, žiaľ, pohybujeme skôr na spodných úrovniach vo svetových aj európskych rebríčkoch. Dôraz na informatizáciu ako spôsob zlepšenia služieb štátu pre ľudí je nielen správny, ale podľa mňa až nevyhnutný. Znamená to nielen lacnejšie a rýchlejšie vybavovanie pre ľudí, ale aj také podstatné kroky, ako je možnosť voliť cez internet, osobne sa na to veľmi teším. Rozvoj informatizácie totiž znamená aj rozvoj transparentnosti. Považujem to preto za významný a protikorupčný nástroj, lebo umožní nielen zverejňovanie zmlúv pre všetkých, ale aj napr. povinné elektronické aukcie alebo zverejňovanie všetkých nenárokovateľných dotácií. Zavádzanie prvkov elektronickej demokracie ako elektronické pripomienkovanie materiálov, elektronické petície či elektronické referendá umožní zvýšiť aj participáciu občanov na veciach verejných, a tým posilniť kontrolu spravovania týchto vecí. Verím, že naše Slovensko bude opäť úspešnou krajinou, ktorá bude spolutvoriť spoločný európsky projekt. Som si istý, že na to máme. Máme na to predovšetkým našich schopných ľudí. Stojí za pozornosť, že spoza krajín za bývalou Železnou oponou sme jedinou krajinou, ktorá je v Európskej únii, OECD, NATO a ktorá je aj v Európskej menovej únii, teda má zavedené euro. Je len na nás, ako tieto príležitosti ďalej využijeme. Aj preto dnes potrebujeme vládu zodpovednosti, slušnosti a vládu efektívnosti. Potrebujeme obrátiť trend úpadku, skoncovať s bezbrehým plytvaním a zadlžovaním. Potrebujeme začať tvoriť pracovné miesta a odstraňovať pliagu korupcie. Slová pani premiérky o nulovej tolerancii ku korupcii sú dobrým štartom aj v tejto oblasti. Programové vyhlásenie je preto šancou a nádejou pre našu krajinu. Preto ho rád podporím, pretože podporujem schopnosť a vôľu ľudí posunúť sa na našej ceste opäť nahor. Ďakujem veľmi pekne. (Potlesk.)